Anine Bøgedal og veninderne skulle ud, da byen genåbnede efter coronanedlukning. Byturen blev dog langt fra den oplevelse, hun havde håbet på.

Anine Bøgedal på 21 år vågner op på badeværelsesgulvet. Det sidste hun husker er, at hun sammen med en veninde forlod en klub på Jomfru Ane Gade i Aalborg. Derefter bliver alt sort. Nu ligger hun på badeværelsesgulvet og hyperventilerer. Hun besvimer. Næste morgen vågner hun på sygehuset. Hun kan mærke, at hendes krop har været udsat for noget, den ikke plejer. -	Jeg har panik i hele kroppen og en følelse af, at det er helt galt. Sådan skal det ikke være, når man har været en tur i byen, fortæller hun. Noget i hendes drink Anine Bøgelund bliver tilbudt en blodprøve på sygehuset, men afslår. Hun vil bare hjem og få ro til at fordøje den voldsomme oplevelse. -	Jeg havde ikke drukket noget, jeg ville blive særligt fuld af, og jeg kunne mærke i min krop, at jeg ikke bare var fuld. Det var noget andet, siger hun. Hun er overbevist om, at hun har været udsat for, at nogen har kommet en form for narko i hendes drink. Uden hun har bemærket det. Frygter ikke at blive taget seriøst Anine Bøgelund har ikke anmeldt sin oplevelse til politiet, fordi hun frygter ikke at blive taget seriøst med sin henvendelse. -	Jeg har det indtryk, at det ikke bliver taget seriøst. Det har jeg hørt fra mange, der har oplevet det samme som mig, forklarer hun. Derudover, forklarer Anine Bøgedal, kan det være svært at have et overblik over, hvor og hvornår det er sket. Et problem vi er bekendt med Nordjyllands Politi er bekendt med, at unge i byen oplever at få puttet stoffer i deres drinks. Derfor er det også en del af deres indsats, når betjente patruljere i Jomfru Ane Gade hver weekend. -	Vi anerkender, at hun har været udsat for en voldsom oplevelse, og vi opfordrer til, at man anmelder det til politiet, siger vicepolitiinspektør Sune Myrup fra Nordjyllands Politi. Han oplyser, at Nordjyllands Politi har haft 25 anmeldelser fra folk, der har oplevet at få putte stoffer i deres drinks, siden 2020. -	Jeg er overbevist om, at der er et mørketal. Der er mennesker, som er i tvivl om de skal anmelde det, men min klare opfordring er: gør det, understreger han. Burde ikke være en risiko Siden episoden har Anine Bøgedal ikke været i byen, og det kommer hun heller ikke til et godt stykke tid fremover. Oplevelsen sidder nemlig stadig i kroppen på hende. -	At der er en risiko for, at man ikke kommer sikkert hjem, det er frygteligt. Den risiko burde slet ikke være der, siger hun.